Document ID: 32004D0690

KOMMISSIONENS BESLUTNING
af 7. oktober 2004
om EF-tilskud til anskaffelse og installation om bord på fiskerfartøjer af elektroniske fartøjslokaliseringsanordninger i 2004
(meddelt under nummer K(2004) 3358)
(2004/690/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 2004/465/EF af 29. april 2004 om EF-tilskud til medlemsstaternes programmer for fiskerikontrol (1), særlig artikel 6, stk. 1, og
ud fra følgende betragtninger:
(1)
Medlemsstaterne har tilsendt Kommissionen deres fiskerikontrolprogrammer for perioden fra den 1. januar 2004 til den 31. december 2004 sammen med deres ansøgninger om EF-tilskud til dækning af udgifterne ved gennemførelsen af programmerne.
(2)
Ansøgninger om tilskud til de foranstaltninger, der er nævnt i beslutning 2004/465/EF, kan komme i betragtning. Under hensyntagen til bl.a. Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (2) prioriteres foranstaltninger, der tager sigte på en udvidelse af det satellitbaserede overvågningssystem, så det kommer til at omfatte fartøjer med en længde overalt mellem perpendikulærerne på over 15 meter, pilotprojekter vedrørende indførelse af ny teknologi til fiskerikontrol samt uddannelse og udveksling af offentligt ansatte med ansvar for overvågnings- og kontrolopgaver på fiskeriområdet.
(3)
Det bør fastsættes, hvor meget EF maksimalt må yde hver medlemsstat i tilskud til dækning af de tilskudsberettigede udgifter for 2004 til anskaffelse og installation om bord af elektroniske fartøjslokaliseringsanordninger, der gør det muligt fra fiskeriovervågningscentre at fjernovervåge fartøjer ved hjælp af et fartøjsovervågningssystem.
(4)
Satsen for EF-tilskuddet til sådanne foranstaltninger og betingelserne for godtgørelse af medlemsstaternes udgifter bør fastsættes.
(5)
De elektroniske fartøjslokaliseringsanordninger skal opfylde kravene i Kommissionens forordning (EF) nr. 2244/2003 af 18. december 2003 om gennemførelsesbestemmelser vedrørende satellitbaserede fartøjsovervågningssystemer (3).
(6)
Medlemsstaterne skal ifølge artikel 8 i beslutning 2004/465/EF indgå udgiftsforpligtelser inden 12 måneder efter udgangen af det år, hvor de underrettes om nærværende beslutning. De skal desuden overholde de i førstnævnte beslutning fastsatte bestemmelser vedrørende iværksættelsen af deres projekter og indsendelsen af ansøgninger om godtgørelse.
(7)
De i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -
VEDTAGET FØLGENDE BESLUTNING:
Artikel 1
Formål
Ved denne beslutning fastsættes det samlede EF-tilskud til hver enkelt medlemsstat, EF-tilskudssatsen samt betingelserne for ydelse af tilskud til anskaffelse og installation om bord på fiskerfartøjer af elektroniske fartøjslokaliseringsanordninger.
Artikel 2
Tilskudsberettigede udgifter
1. For at være tilskudsberettigede i henhold til denne beslutning skal udgifterne være afholdt til anskaffelse og installation om bord på fiskerfartøjer af elektroniske fartøjslokaliseringsanordninger, der gør det muligt fra fiskeriovervågningscentre at fjernovervåge fiskeriet ved hjælp af et fartøjsovervågningssystem (FOS).
2. De i stk. 1 nævnte anordninger skal overholde de krav, der er fastsat i forordning (EF) nr. 2244/2003.
3. Tilskudsberettigede er kun de udgifter, der er afholdt inden for rammerne af medlemsstaternes nationale fiskerikontrolprogrammer.
Artikel 3
Samlet beløb
I bilaget er anført det samlede tilskud til hver medlemsstat.
Artikel 4
Tilskudssatser og -betingelser
1. De samlede tilskudsberettigede udgifter til anskaffelse af elektroniske fartøjslokaliseringsanordninger, der installeres om bord på EF-fiskerfartøjer, må ikke overstige 4 500 EUR pr. fartøj.
2. Inden for den beløbsramme på 4 500 EUR , der er fastsat i stk. 1, kan EF yde et tilskud på 100 % af de første 1 500 EUR af de tilskudsberettigede udgifter.
3. EF’s tilskud til dækning af de resterende tilskudsberettigede udgifter fra 1 500 EUR og op til 4 500 EUR pr. fartøj må ikke overstige 50 % af disse udgifter.
Artikel 5
Valuta
Ansøgninger om godtgørelse og forskud i andre valutaer end euro omregnes til euro ved hjælp af den vekselkurs, der gælder den måned, Kommissionen modtager dem.
Artikel 6
Denne beslutning er rettet til medlemsstaterne.
Udfærdiget i Bruxelles, den 7. oktober 2004.

Labels: 11
19
8
6
12